Ivan Kral

Ivan Král (12. toukokuuta 1948 – 2. helmikuuta 2020) oli tšekkiläissyntyinen, yhdysvaltalainen rock-muusikko, kitaristi ja elokuvasäveltäjä ja musiikkituottaja. Král tunnetaan parhaiten yhteistyöstään Patti Smithin ja Iggy Popin kanssa, mutta hänen sävellyksiään ovat levyttäneet myös U2, David Bowie ja John Waite. Hän oli synnyinmaassaan Tšekkoslovakiassa suosittu rocktähti ja voitti kolmesti Tšekin Anděl-palkinnon. Hän esiintyi myös Tšekin presidentin Vaclav Havelin hautajaisissa vuonna 2011.
Elämä ja ura.
Varhaiset vuodet.
Ivan Král syntyi vuonna 1948 Prahassa Tšekkoslovakiassa ja haaveili nuorena urasta elokuvantekijänä. Hän innostui kuitenkin rock-musiikista löydettyään Rolling Stonesin levytykset. Hän löysi kutsumusammattinsa jo varhain, sillä jo viisivuotiaana hän oli kirjoittanut ensimmäisen laulunsa. Hän osasi jo lapsena laulaa, soittaa kitaraa, pianoa ja viulua. 16-vuotiaana hän oli päätynyt Tšekkoslovakian Top 10 -hittilistalle kappaleellaan ”Pierot”, jonka hän oli säveltänyt itse ja äänittänyt ensimmäisen yhtyeensä Sazen kanssa.Hänen isänsä tohtori Karel Král työskenteli YK:ssa kääntäjänä. Isä joutui Tšekkoslovakian hallinnon epäsuosioon poliittisten mielipiteidensä vuoksi. Perhe joutui pakenemaan Tšekkoslovakiasta isänsä lausuntojen vuoksi, jotka koskivat vuoden 1968 Neuvostoliiton miehitystä. Perhe muutti New Yorkiin, ja siellä Ivan Král opetteli englantia Repe Sorsa -piirrettyjen avulla. Hän haaveiili paluusta Tšekkoslovakiaan rocktähtenä.
John Lennonin autokuski.
New Yorkissa Král päätyi työskentelemään suuren idolinsa John Lennonin kanssa, kun hän pääsi apulaiseksi töihin The Beatlesin ABKCo-yhtiöön. Työhön kuului muun muassa John Lennonin ja Yoko Onon autokuskina toimiminen. Ivan Král ajoi Lennonin Rolls Roycea ja päätyi katselemaan underground-elokuvia Rolling Stonesin managerin Allen Kleinin kanssa. Lennon esitteli Králille myös aktivisti-laulaja David Peelin, ja Král liittyi pian tämän bändiin New Yorkin Lower East Sidella. Hän opiskeli myös Geneseo Collegessa New Yorkin osavaltion pohjoisosassa ja valmistui ranskalaisen kirjallisuuden kandidaatiksi. Opinnot hän rahoitti hanttihommilla, muun muassa työskentelemällä yöt jäätelötehdas Birds Eye Foodsilla, missä hän pukeutui suojapukuun ja puhdisti terässäiliöitä CoolWhip-jäätelön jäämistä. 
Hanttihommista huolimatta Ivan Král ei luovuttanut haaveita rockmuusikon urasta vaan etsi jatkuvasti uusia yhtyeitä, joiden kanssa voisi soittaa. 1970-luvun alkupuolella hän liittyi yhtyeeseen nimeltä Luger, joka tunnettiin osana samaa New Yorkin glam rock -skeneä kuin New York Dolls ja Kiss. Hän soitti hetken aikaa myös Kiss-yhtyeen basistin Gene Simmonsin varhaisessa Spike -yhtyeessä. Kun Luger ja Spike eivät saavuttaneet menestystä, Král liittyi Blondie-yhtyeen varhaisversioon. Pian hän kuitenkin sattumalta tapasi runoilija, laulaja Patti Smithin ja päätyi tämän yhtyeeseen.
Yhteistyö Patti Smithin kanssa.
Vuonna 1975 Ivan Král liittyi Patti Smith Groupiin, jonka tyyli muuttui runojen lausunnasta rajuksi rockiksi. Smith sattui juuri etsimään toista kitaristia taustayhtyeeseensä, ja Král sai koe-esiintymisen – legendan mukaan kyseessä oli 30-minuuttinen versio kappaleesta ”Gloria”, jolla testattiin, pysyisikö hän mukana. Král soitti Patti Smithin yhtyeen suosion huippuvuosina. Kitaran lisäksi hän soitti toisinaan myös bassoa ja koskettimia sekä lauloi taustoja. 
Mojo-lehti sijoitti Patti Smith Groupin ensimmäisen albumin "Horses" sijalle 10 vuoden 2009 listauksessa ”kaikkien aikojen parhaat albumit”. Kral soitti myös yhtyeen toisella albumilla "Radio Ethiopia" (1976). 
Kun Patti Smith alkoi saavuttaa suosiota, Král teki hänen kanssa pitkiä kiertueita ja esiintyi samoilla lavoilla Rolling Stonesin, Fleetwood Macin, Kissin ja Tom Pettyn kaltaisten supertähtien kanssa. Lisää julkaisuja seurasi: "Easter" (1978) ja "Wave" (1979) – jälkimmäisellä on yksi heidän tunnetuimmista kappaleista, Ivan Kralin säveltämä ja Patti Smithin sanoittama ”Dancing Barefoot”. ”Dancing Barefoot” sijoittui sijalle 323 Rolling Stone -lehden ”500 kaikkien aikojen parasta kappaletta” -listalla. Kun John Cale tuotti Patti Smithin musiikkia, Kral päätyi myös soittamaan Calen sooloyhtyeeseen. Král esiintyi John Calen kanssa livenä taltioidulla levyllä "Even Cowgirls Get the Blues".
Rock-toimittaja Dave Thompsonin mukaan Patti Smith on sanonut Králista:” "Ivan sopi joukkoon täydellisesti, koska me kaikki olimme hieman omalaatuisia ja tunsimme itsemme ulkopuolisiksi yhteiskunnan valtavirrasta – ja Ivan, ollessaan todellinen ulkomaalainen, sopi juuri siksi meille niin hyvin. Suurin asia, jota hänen piti kiertueilla ympäri maailmaa sietää, oli kodittomuus. Ivan oli osa sitä, mitä me olimme ryhmänä."”
Yhteistyö Iggy Popin kanssa.
Monet olettivat Patti Smithin yhtyeelle pitkää ja menestyksekästä uraa, mutta Smith vetäytyi äkillisesti musiikkimaailmasta perustaakseen perheen MC5-yhtyeen kitaristin Fred ”Sonic” Smithin kanssa. Ilman yhtyettä jäänyt Král soitti vanhalle tuttavalleen Iggy Popille ja liittyi tämän sooloyhtyeeseen. Viimeisen Patti Smith Groupin konsertin jälkeen Italiassa Král lensi suoraan Walesiin Rockfield-studioille työskentelemään Iggy Popin "Soldier"-albumin parissa. Albumin jälkeen hän kiersi Popin kanssa kiertueilla ja oli mukana myös Iggy Popin seuraavalla albumilla "Party". 
Party albumilta nousi radiohitti ”Bang Bang” joka on Ivan Kralin säveltämä ja Iggy Popin sanoittama. Popin omaelämäkerran "I Need More" mukaan kappale tehtiin, koska Arista Records vaati heiltä kaupallisempaa musiikkia ja hittisingleä. Iggy Pop kertoi saaneensa idean kappaleeseen luettuaan Tom Wolfen kirjan "The Right Stuff". Kirja käsittelee astronauttien ihmissuhteita ja kokemuksia avaruudessa. 
Králin ja Popin yhteistyö jäi kuitenkin lyhytaikaiseksi, ja Král liittyi seuraavaksi John Waiten yhtyeeseen ja soitti tämän albumilla "Ignition" (1982). Yhteistyö John Waiten kanssa synnytti useita kappaleita, muun muassa radiohitin ”Every Step of the Way”. Tänä aikana Králin kappaleita levyttivät myös David Bowie, U2, Simple Minds ja ranskalainen yhtye Téléphone. Král vakiinnutti asemansa myös itsenäisenä tuottajana. Hän liittyi myöhemmin pop-yhtye Eastern Blocin riveihin ja julkaisi sen ainoan albumin "Eastern Bloc" vuonna 1987. Eastern Bloc hajosi levy-yhtiö Polygramin lakkauttamisen myötä, kun yhtye menetti levysopimuksen. 1990-luvun alussa Král muutti Yhdysvaltojen Seattleen ja perusti siellä uuden yhtyeen nimeltä Native, kunnes päätti vuonna 1993 muuttaa Prahaan.
Myöhemmät vuodet.
Patti Smith teki 1990-luvulla paluun musiikkiin, mutta vastoin fanien odotuksia Král ei ollut enää mukana Smithin uusissa projekteissa. Hän oli aloittanut uuden elämän Tšekin tasavallassa. Král oli nyt Tšekin kansainvälisesti menestynein rocktähti ja musiikkituottaja. Hän ei kaivannut paluuta takaisin Patti Smithin yhtyeeseen. Samoihin aikoihin Tšekin televisio teki dokumenttielokuvan hänen elämästään nimeltä "Dancing Barefoot" (myöhemmin julkaistu DVD:llä nimellä "Blank Generation/Dancin' Barefoot"). Dokumentissa haastateltiin hänen vanhoja yhteistyökumppaneitaan, kuten Iggy Popia ja Patti Smithiä.
Král julkaisi ensimmäisen sooloalbuminsa "Nostalgia" vuonna 1996. Sillä hän voitti Tšekin Grammy-palkinnon. Hän loi itselleen uran Tšekin tasavallassa tuottamalla paikallisia artisteja, kuten Dan Bártaa, Lucie, David Kolleria, Lenka Dusilováa, Aneta Langerováa, Jiří Suchýa, Jaromír Klempířiä ja Pavel Bobekia. Hän julkaisi myös kymmenen sooloalbumia useille levy-yhtiöillä, mukaan lukien Universal ja BMG. 2000-luvun alussa Král tuotti ja soitti Jimi Hendrixin basistin Noel Reddingin levyllä "Live from Bunk R Prague". Ivan Král muutti lopulta takaisin Yhdysvaltoihin, Ann Arboriin, Michiganiin. Vuonna 2009 hän teki musiikkia japanilaiseen animesarjaan "Yozakura Quartet". Vuonna 2011 hän esiintyi Tšekkoslovakian presidentin Vaclav Havelin hautajaisissa.
Ivan Král kuoli 2. helmikuuta 2020, 71-vuotiaana.
Ivan Kralin työ elokuvien parissa.
Ivan Kral oli ensimmäisiä elokuvantekijöitä, joka ymmärsi 1970-luvulla alkaneen punk-kulttuurin merkityksen. Hän kuvasi New Yorkin punk-muusikoita 8mm- ja 16mm-kameroilla musiikkityylin varhaisvaiheessa. Hänen kuvaamansa materiaali CBGB:ltä ja Max’s Kansas Cityltä koottiin yhteen No Wave -elokuvantekijä Amos Poen kanssa, ja näin syntyi varhainen punk-dokumenttielokuva "The Blank Generation" (1976). Se on arvostettu visuaalinen todiste punkin noususta Yhdysvalloissa, ja se sisältää varhaisia esiintymisiä Ramonesilta, Talking Headsilta, Televisionilta, Blondielta, Iggy Popilta ja New York Dollsilta.
Vuonna 1982 Král sävelsi musiikin Barry Levinsonin elokuvaan "Svengijengi vauhdissa jälleen" "(Diner)" Hän teki musiikkia myös useisiin underground-elokuviin, kuten Amos Poen elokuviin "Subway Riders", "Unmade Beds" ja "The Foreigner". Hän voitti säveltäjänä Tšekkoslovakiassa useita televisio- ja elokuva-alan palkintoja, mukaan lukien Český lev -elokuvapalkinnon "Cabriolet"-elokuvan musiikista vuonna 2001.